CELEX: 32021D0276
Language: sl
Date: 2021-02-22 00:00:00
Title: Sklep Sveta (SZVP) 2021/276 z dne 22. februarja 2021 o spremembi Sklepa (SZVP) 2017/2074 o omejevalnih ukrepih glede na razmere v Venezueli

22.2.2021   
               
               
                  SL
               
               
                  Uradni list Evropske unije
               
               
                  LI 60/9
               
            
         SKLEP SVETA (SZVP) 2021/276
         z dne 22. februarja 2021
         o spremembi Sklepa (SZVP) 2017/2074 o omejevalnih ukrepih glede na razmere v Venezueli
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:
         
                     (1)
                  
                  
                     Svet je 13. novembra 2017 sprejel Sklep (SZVP) 2017/2074 (1) o omejevalnih ukrepih glede na razmere v Venezueli.
                  
               
                     (2)
                  
                  
                     Svet je 12. novembra 2020 sprejel Sklep (SZVP) 2020/1700 (2), s katerim je veljavne omejevalne ukrepe, vključno z vsemi uvrstitvami na seznam, podaljšal do 14. novembra 2021.
                  
               
                     (3)
                  
                  
                     Visoki predstavnik Unije za zunanje zadeve in varnostno politiko (v nadaljnjem besedilu: visoki predstavnik) je 7. decembra 2020 v imenu Unije dal izjavo, v kateri je navedeno, da so volitve v venezuelsko narodno skupščino 6. decembra 2020 žal potekale brez nacionalnega soglasja o volilnih pogojih in niso bile v skladu z minimalnimi mednarodnimi standardi za verodostojen proces niti niso spodbudile državljanov in državljank k udeležbi. V izjavi je poudarjeno, da zaradi tega nespoštovanja političnega pluralizma ter izločitve in pregona opozicijskih voditeljev Unija tega volilnega procesa ne more označiti za verodostojnega, vključujočega ali preglednega ter njegovih rezultatov ne more priznati kot izraz volje državljanov in državljank Venezuele.
                  
               
                     (4)
                  
                  
                     Visoki predstavnik je 6. januarja 2021 v imenu Unije dal še drugo izjavo o volitvah v narodno skupščino v Venezueli, v kateri je poudarjeno, da Unija globoko obžaluje, da je narodna skupščina 5. januarja 2021 nastopila mandat na podlagi nedemokratičnih volitev. V njej je navedeno tudi, da so se Venezuelci in Venezuelke lahko zadnjič svobodno izrekli na volitvah v narodno skupščino leta 2015. Nazadnje je omenjeno še, da je Unija pripravljena sprejeti dodatne ciljno usmerjene ukrepe.
                  
               
                     (5)
                  
                  
                     Svet je 25. januarja 2021 sprejel sklepe o Venezueli, v katerih je navedel, da Unija globoko obžaluje, da je bila s parlamentarnimi volitvami 6. decembra 2020, ki so potekale brez nacionalnega dogovora o volilnih pogojih in niso bile v skladu z mednarodnimi standardi za demokratični proces, zamujena priložnost za demokracijo. Poleg tega je izpostavil, da je človekove pravice treba spoštovati. Navedel je tudi, da politične krize v Venezueli ni mogoče rešiti, če se njeni državljani in državljanke bojijo, da bi jih – vključno z njihovimi družinami – aretirali ali preganjali zaradi uveljavljanja temeljnih pravic in svoboščin.
                  
               
                     (6)
                  
                  
                     V sklepih Sveta z dne 25. januarja 2021 je navedeno, da je Unija glede na vse slabše razmere na področju človekovih pravic, pravne države in demokracije v Venezueli pripravljena sprejeti dodatne ciljno usmerjene omejevalne ukrepe proti vsem, ki spodkopavajo demokracijo ali pravno državo, in proti vsem, ki so odgovorni za hude kršitve človekovih pravic. Ti ukrepi so zasnovani tako, da ne škodujejo prebivalcem in prebivalkam Venezuele, in jih je mogoče preklicati.
                  
               
                     (7)
                  
                  
                     V tem okviru in glede na dejstvo, da so razmere v Venezueli še naprej resne, bi bilo treba na seznam fizičnih in pravnih oseb ter subjektov in organov, za katere veljajo omejevalni ukrepi, iz Priloge I k Sklepu (SZVP) 2017/2074 dodati 19 oseb.
                  
               
                     (8)
                  
                  
                     Prilogo I k Sklepu (SZVP) 2017/2074 bi bilo zato treba ustrezno spremeniti –
                  
               SPREJEL NASLEDNJI SKLEP:
         
            Člen 1
            Priloga I k Sklepu (SZVP) 2017/2074 se spremeni v skladu s Prilogo.
         
         
            Člen 2
            Ta sklep začne veljati na dan objave v Uradnem listu Evropske unije.
         
         
            V Bruslju, 22. februarja 2021
            
               
                  Za Svet
               
               
                  Predsednik
               
               J. BORRELL FONTELLES
            
         
         
            (1)  Sklep Sveta (SZVP) 2017/2074 z dne 13. novembra 2017 o omejevalnih ukrepih glede na razmere v Venezueli (UL L 295, 14.11.2017, str. 60).
         
            (2)  Sklep Sveta (SZVP) 2020/1700 z dne 12. novembra 2020 o spremembi Sklepa (SZVP) 2017/2074 o omejevalnih ukrepih glede na razmere v Venezueli (UL L 381, 13.11.2020, str. 24).
      
      
         
            PRILOGA
            Na seznam fizičnih in pravnih oseb ter subjektov in organov iz Priloge I k Sklepu (SZVP) 2017/2074 se dodajo naslednje osebe:
            
               
                            
                        
                        
                           Ime in priimek
                        
                        
                           Podatki za ugotavljanje identitete
                        
                        
                           Obrazložitev
                        
                        
                           Datum uvrstitve na seznam
                        
                     
                           „37.
                        
                        
                           Remigio CEBALLOS ICHASO
                        
                        
                           Datum rojstva: 1. maj 1963
                           Številka osebne izkaznice: V-6557495
                           Spol: moški
                        
                        
                           Poveljnik operativnega in strateškega poveljstva bolivarskih nacionalnih oboroženih sil Venezuele (Comando Estratégico Operacional Fuerzas Armadas Nacionales Bolivarianas (CEOFANB)), najvišjega organa v venezuelskih oboroženih silah, od junija 2017. CEOFANB nadzoruje bolivarske nacionalne oborožene sile (FANB) in bolivarsko narodno gardo. Odgovorno je tudi za usklajevanje intervencij FANB na demonstracijah.
                           V vlogi poveljnika CEOFANB je odgovoren za hude kršitve človekovih pravic, vključno z uporabo prekomerne sile ter nečloveškim in ponižujočim ravnanjem uradnikov FANB in podrejenih sil pod njegovim poveljstvom, vključno z bolivarsko narodno gardo. Različni viri, vključno z neodvisno mednarodno misijo za ugotavljanje dejstev glede Bolivarske republike Venezuele, kršitve človekovih pravic pripisujejo FANB in bolivarski narodni gardi.
                        
                        
                           22.2.2021
                        
                     
                           38.
                        
                        
                           Omar José PRIETO FERNÁNDEZ
                        
                        
                           Datum rojstva: 25. maj 1969
                           Številka osebne izkaznice: V-9761075
                           Spol: moški
                        
                        
                           Guverner države Zulia od decembra 2017. V tej vlogi je ogrožal demokracijo in pravno državo v državi Zulia. Zaprisegel je pred nepriznano nacionalno ustavodajno skupščino (ANC), potem ko je legitimni zmagovalec volitev to zavrnil. Omar José Prieto Fernández je dejavno promoviral nedemokratične volitve v narodno skupščino, ki so potekale 6. decembra 2020. Poleg tega je v državi Zulia opozicijskim voditeljem grozil z ‚obiski na domu‘ in izjavil, da bo državo Zulia razglasil za neodvisno, če bi oblast prevzela začasna vlada pod vodstvom Juana Guaidója.
                        
                        
                           22.2.2021
                        
                     
                           39.
                        
                        
                           José Dionisio BRITO RODRÍGUEZ
                        
                        
                           Datum rojstva: 15. januar 1971
                           Številka osebne izkaznice: V-8263861
                           Spol: moški
                        
                        
                           Član nedemokratično izvoljene narodne skupščine in predsednik parlamentarne komisije, ki preiskuje ‚dejanja proti republiki‘ s strani leta 2015 izvoljenih članov narodne skupščine. Poleg tega je José Dionisio Brito Rodríguez po odločitvi vrhovnega sodišča junija 2020 nelegitimno prevzel vodenje opozicijske stranke Primero Justicia. Iz te stranke je bil izključen leta 2019 zaradi obtožb o korupciji. Poleg tega je kot član narodne skupščine 5. januarja 2020 sodeloval pri nelegitimni izvolitvi Luisa Eduarda Parre Rivera za njenega predsednika, s čimer je ogrozil demokracijo in pravno državo v Venezueli. Med glasovanjem je vojaška policija več poslancem preprečila vstop v prostore narodne skupščine, sklepčnost pa ni bi bila dosežena. Zato so se morali opozicijski poslanci zbrati zunaj prostorov narodne skupščine, da so za njenega predsednika znova izvolili Juana Guaidója. Njegova dejanja torej ogrožajo demokracijo in pravno državo v Venezueli.
                        
                        
                           22.2.2021
                        
                     
                           40.
                        
                        
                           José Bernabé GUTIÉRREZ PARRA
                        
                        
                           Datum rojstva: 21. december 1952
                           Številka osebne izkaznice: V-1565144
                           Spol: moški
                        
                        
                           Član nedemokratično izvoljene narodne skupščine in nelegitimni vodja opozicijske stranke Acción Democrática. José Bernabé Gutiérrez Parra je po odločitvi vrhovnega sodišča junija 2020 nelegitimno prevzel nadzor nad opozicijsko stranko Acción Democrática. V nasprotju s stališčem stranke Acción Democrática pred njegovim prevzemom je z njo sodeloval na nedemokratičnih volitvah v narodno skupščino, ki so potekale 6. decembra 2020. Spremenil je strankino stališče, uporabljal njene simbole ter sodeloval na volitvah in javnih prireditvah, kot so televizijska soočenja. Legitimni člani stranke Acción Democrática so ga iz stranke izključili z utemeljitvijo, da so bila njegova ravnanja zarotniška in izdajalska. Njegova dejanja torej ogrožajo demokracijo in pravno državo v Venezueli.
                        
                        
                           22.2.2021
                        
                     
                           41.
                        
                        
                           Luis Fernando DAMIANI BUSTILLOS
                        
                        
                           Datum rojstva: 27. april 1946
                           Spol: moški
                        
                        
                           Sodnik v ustavni zbornici vrhovnega sodišča (Tribunal Supremo de Justicia (TSJ)). Kot član ustavne zbornice vrhovnega sodišča je odgovoren za dejanja, izjave in odločitve, ki so posegla v ustavna pooblastila narodne skupščine in spodkopala volilne pravice opozicije, vključno z enostranskim imenovanjem nacionalnega volilnega sveta (Consejo Nacional Electoral (CNE)) s strani vrhovnega sodišča junija 2020 ter odstavitvijo in enostransko zamenjavo vodij treh glavnih demokratičnih opozicijskih strank junija in julija 2020. Njegova dejanja torej ogrožajo demokracijo in pravno državo v Venezueli, hkrati pa podpira in omogoča ogrožanje demokracije in pravne države s strani izvršilne veje oblasti.
                        
                        
                           22.2.2021
                        
                     
                           42.
                        
                        
                           Lourdes Benicia SUÁREZ ANDERSON
                        
                        
                           Datum rojstva: 7. marec 1965
                           Spol: ženski
                        
                        
                           Sodnica v ustavni zbornici vrhovnega sodišča (Tribunal Supremo de Justicia (TSJ)). Kot članica ustavne zbornice vrhovnega sodišča je odgovorna za dejanja, izjave in odločitve, ki so posegla v ustavna pooblastila narodne skupščine in spodkopala volilne pravice opozicije, vključno z enostranskim imenovanjem nacionalnega volilnega sveta (Consejo Nacional Electoral (CNE)) s strani vrhovnega sodišča junija 2020 ter odstavitvijo in enostransko zamenjavo vodij treh glavnih demokratičnih opozicijskih strank junija in julija 2020. Njena dejanja torej ogrožajo demokracijo in pravno državo v Venezueli, hkrati pa podpira in omogoča ogrožanje demokracije in pravne države s strani izvršilne veje oblasti.
                        
                        
                           22.2.2021
                        
                     
                           43.
                        
                        
                           Calixto Antonio ORTEGA RÍOS
                        
                        
                           Datum rojstva: 12. oktober 1950
                           Spol: moški
                        
                        
                           Sodnik v ustavni zbornici vrhovnega sodišča (Tribunal Supremo de Justicia (TSJ)). Kot član ustavne zbornice vrhovnega sodišča je odgovoren za dejanja, izjave in odločitve, ki so posegla v ustavna pooblastila narodne skupščine in spodkopala volilne pravice opozicije, vključno z enostranskim imenovanjem nacionalnega volilnega sveta (Consejo Nacional Electoral (CNE)) s strani vrhovnega sodišča junija 2020 ter odstavitvijo in enostransko zamenjavo vodij treh glavnih demokratičnih opozicijskih strank junija in julija 2020. Njegova dejanja torej ogrožajo demokracijo in pravno državo v Venezueli, hkrati pa podpira in omogoča ogrožanje demokracije in pravne države s strani izvršilne veje oblasti.
                        
                        
                           22.2.2021
                        
                     
                           44.
                        
                        
                           René Alberto DEGRAVES ALMARZA
                        
                        
                           Spol: moški
                        
                        
                           Sodnik v ustavni zbornici vrhovnega sodišča (Tribunal Supremo de Justicia (TSJ)). Kot član ustavne zbornice vrhovnega sodišča je odgovoren za dejanja, izjave in odločitve, ki so posegla v ustavna pooblastila narodne skupščine in spodkopala volilne pravice opozicije, vključno z enostranskim imenovanjem nacionalnega volilnega sveta (Consejo Nacional Electoral (CNE)) s strani vrhovnega sodišča junija 2020 ter odstavitvijo in enostransko zamenjavo vodij treh glavnih demokratičnih opozicijskih strank junija in julija 2020. Njegova dejanja so torej ogrožala demokracijo in pravno državo v Venezueli, hkrati pa je podpiral in omogočal ogrožanje demokracije in pravne države s strani izvršilne veje oblasti.
                        
                        
                           22.2.2021
                        
                     
                           45.
                        
                        
                           Arcadio DELGADO ROSALES
                        
                        
                           Datum rojstva: 23. september 1954
                           Spol: moški
                        
                        
                           Sodnik v ustavni zbornici vrhovnega sodišča (Tribunal Supremo de Justicia (TSJ)) in njen podpredsednik. Kot član ustavne zbornice vrhovnega sodišča je odgovoren za dejanja, izjave in odločitve, ki so posegla v ustavna pooblastila narodne skupščine in spodkopala volilne pravice opozicije, vključno z enostranskim imenovanjem nacionalnega volilnega sveta (Consejo Nacional Electoral (CNE)) s strani vrhovnega sodišča junija 2020 ter odstavitvijo in enostransko zamenjavo vodij treh glavnih demokratičnih opozicijskih strank junija in julija 2020. Njegova dejanja torej ogrožajo demokracijo in pravno državo v Venezueli, hkrati pa podpira in omogoča ogrožanje demokracije in pravne države s strani izvršilne veje oblasti.
                        
                        
                           22.2.2021
                        
                     
                           46.
                        
                        
                           Carmen Auxiliadora ZULETA DE MERCHÁN
                        
                        
                           Datum rojstva: 13. december 1947
                           Spol: ženski
                        
                        
                           Sodnica v ustavni zbornici vrhovnega sodišča (Tribunal Supremo de Justicia (TSJ)). Kot članica ustavne zbornice vrhovnega sodišča je odgovorna za dejanja, izjave in odločitve, ki so posegla v ustavna pooblastila narodne skupščine in spodkopala volilne pravice opozicije, vključno z enostranskim imenovanjem nacionalnega volilnega sveta (Consejo Nacional Electoral (CNE)) s strani vrhovnega sodišča junija 2020 ter odstavitvijo in enostransko zamenjavo vodij treh glavnih demokratičnih opozicijskih strank junija in julija 2020. Njena dejanja torej ogrožajo demokracijo in pravno državo v Venezueli, hkrati pa podpira in omogoča ogrožanje demokracije in pravne države s strani izvršilne veje oblasti.
                        
                        
                           22.2.2021
                        
                     
                           47.
                        
                        
                           Indira Maira ALFONZO IZAGUIRRE
                        
                        
                           Datum rojstva: 29. april 1968
                           Kraj rojstva: La Guaira (država La Guaira, Venezuela)
                           Številka osebne izkaznice: V-6978710
                           Spol: ženski
                        
                        
                           Predsednica nacionalnega volilnega sveta (Consejo Nacional Electoral (CNE)) od 13. junija 2020. Nekdanja članica volilne in plenarne zbornice vrhovnega sodišča (Tribunal Supremo de Justicia (TSJ)), druga podpredsednica TSJ od leta 2015 do 24. februarja 2017, podpredsednica TSJ od 24. februarja 2017 do 12. junija 2020. Kot članica volilne zbornice TSJ je Indira Maira Alfonzo Izaguirre odgovorna za ukrepe, uvedene decembra 2015 zoper tedaj novoizvoljeno narodno skupščino, s katerimi so slednji onemogočili izvajanje zakonodajnih pooblastil. Poleg tega je sprejela imenovanje za predsednico CNE junija 2020 s strani TSJ, čeprav je to prerogativ narodne skupščine. V tej vlogi je pripravila in nadzirala nedemokratične volitve v narodno skupščino, ki so potekale 6. decembra 2020, ter sodelovala pri spremembi volilnih predpisov za te volitve 30. junija 2020. Njena dejanja torej ogrožajo demokracijo in pravno državo v Venezueli.
                        
                        
                           22.2.2021
                        
                     
                           48.
                        
                        
                           Leonardo Enrique MORALES POLEO
                        
                        
                           Spol: moški
                        
                        
                           Podpredsednik nacionalnega volilnega sveta (Consejo Nacional Electoral (CNE)) od 7. avgusta 2020 ter predsednik komisije za politično participacijo in financiranje.
                           Leonardo Enrique Morales Poleo je bil 7. avgusta 2020 imenovan za podpredsednika CNE in predsednika komisije za politično participacijo in financiranje s strani vrhovnega sodišča (Tribunal Supremo de Justicia (TSJ)), čeprav je to prerogativ narodne skupščine. Poleg tega je tik pred imenovanjem deloval v Stranki progresivnega napredka (Avanzada progresista). Kot član CNE je polno sodeloval pri nadzoru volilnega procesa, ki je privedel do nedemokratičnih volitev v narodno skupščino 6. decembra 2020. Njegova dejanja torej ogrožajo demokracijo in pravno državo v Venezueli.
                        
                        
                           22.2.2021
                        
                     
                           49.
                        
                        
                           Tania D’AMELIO CARDIET
                        
                        
                           Datum rojstva: 5. december 1971
                           Kraj rojstva: Italija
                           Državljanstvo: venezuelsko
                           Številka osebne izkaznice: V-11691429
                           Spol: ženski
                        
                        
                           Članica (rektorica) nacionalnega volilnega sveta (Consejo Nacional Electoral (CNE)) v obdobju 2016–2023. Nekdanja članica (rektorica) CNE v obdobju 2010–2016.
                           Tania d’Amelio Cardiet je s svojo dejavnostjo v vlogi rektorice CNE od leta 2010 neposredno prispevala k ogrožanju demokracije in pravne države v Venezueli, tudi s pripravo nedemokratičnih volitev v narodno skupščino leta 2020, sodelovanjem pri spremembi volilnih predpisov za te volitve 30. junija 2020 ter sodelovanjem pri organizaciji in izvedbi predsedniških volitev leta 2018. Poleg tega je sprejela imenovanje v CNE s strani vrhovnega sodišča (Tribunal Supremo de Justicia (TSJ)) leta 2016, čeprav je to prerogativ narodne skupščine.
                        
                        
                           22.2.2021
                        
                     
                           50.
                        
                        
                           José Miguel DOMÍNGUEZ RAMÍREZ
                        
                        
                           Datum rojstva: 17. oktober 1979
                           Številka osebne izkaznice: V-14444352
                           Spol: moški
                        
                        
                           Direktor posebnih sil (Fuerzas de Acciones Especiales (FAES)) od 6. maja 2019. Nekdanji glavni komisar FAES v državi Táchira. Poleg tega je bil José Miguel Domínguez Ramírez vodja operacij FAES, ki spadajo pod venezuelsko bolivarsko državno policijo. Odgovoren je za hude kršitve človekovih pravic ter za represijo nad civilno družbo in demokratično opozicijo v Venezueli, ki jih izvajajo uradniki FAES pod njegovim vodstvom. FAES so znane po zunajsodnih ubojih in nasilni vlogi pri zatrtju Madurovih političnih nasprotnikov, opozicije in protestnikov, zaradi česar Visoka komisarka Združenih narodov za človekove pravice Michelle Bachelet zahteva razpustitev FAES. Poleg tega je bil Domínguez Ramírez pred tem član venezuelske varnostne ekipe, ki je 12. februarja 2014 streljala na neoborožene študentske protestnike, pri čemer je življenje izgubil najmanj eden izmed študentov, Bassil Da Costa.
                        
                        
                           22.2.2021
                        
                     
                           51.
                        
                        
                           Carlos Ramón Enrique CARVALLO GUEVARA
                        
                        
                           Številka osebne izkaznice: V-10132041
                           Spol: moški
                        
                        
                           General divizije in namestnik direktorja generalnega direktorata za vojaško protiobveščevalno delovanje (Dirección General de Contrainteligencia Militar (DGCIM)) od 21. avgusta 2020. Naslednik generala Rafaela Ramóna Blanca Marrera. Pred tem je Carlos Ramón Enrique Carvallo Guevara deloval v DGCIM v regiji Los Andes in imel višji položaj v bolivarski narodni gardi. Odgovoren je za hude kršitve človekovih pravic v Venezueli, ki jih izvajajo uradniki DGCIM pod njegovim vodstvom. V nedavno objavljenih ugotovitvah neodvisne mednarodne misije za ugotavljanje dejstev o Bolivarski republiki Venezueli je DGCIM označena kot institucija, ki je neposredno odgovorna za hude kršitve človekovih pravic.
                        
                        
                           22.2.2021
                        
                     
                           52.
                        
                        
                           Jesús Emilio VÁSQUEZ QUINTERO
                        
                        
                           Številka osebne izkaznice: V-7422049
                           Spol: moški
                        
                        
                           General divizije od 5. julija 2019 in generalni tožilec na vojaškem tožilstvu od decembra 2017. Kot generalni tožilec na vojaškem tožilstvu je odgovoren za ogrožanje demokracije in pravne države v Venezueli. Vojaško tožilstvo je povezano z notranjim sodnim pregonom v oboroženih silah in z neizvedbo preiskav incidentov, vključno s primerom smrti kapitana Acoste leta 2019. Poleg tega se civilistom sodi na vojaškem sodišču.
                        
                        
                           22.2.2021
                        
                     
                           53.
                        
                        
                           Carlos Enrique TERÁN HURTADO
                        
                        
                           Številka osebne izkaznice: V-8042567
                           Spol: moški
                        
                        
                           Brigadni general od 5. julija 2019 ter vodja posebnega direktorata za kazenske preiskave na generalnem direktoratu za vojaško protiobveščevalno delovanje (Dirección General de Contrainteligencia Militar (DGCIM)) od leta 2019. Pred tem je bil brigadni general Carlos Enrique Terán Hurtado vodja policije v državi Falcón in vodja DGCIM v državi Táchira. Odgovoren je za hude kršitve človekovih pravic, vključno z okrutnim in nečloveškim ravnanjem s priporniki, ki jih izvajajo uradniki DGCIM pod njegovim vodstvom. V podrobnih ugotovitvah neodvisne mednarodne misije za ugotavljanje dejstev o Bolivarski republiki Venezueli je brigadni general Terán Hurtado posebej izpostavljen kot eden od najodgovornejših akterjev in je povezan s primerom kapitana De La Sotte.
                        
                        
                           22.2.2021
                        
                     
                           54.
                        
                        
                           Manuel Eduardo PÉREZ URDANETA
                        
                        
                           Datum rojstva: 29. december 1960 ali 26. maj 1962
                           Kraj rojstva: Cagua, država Aragua
                           Številka osebne izkaznice: V-6357038
                           Številka potnega lista: 001234503 (potekel leta 2012)
                           Spol: moški
                        
                        
                           Namestnik ministra za notranje zadeve in pravosodje od 7. aprila 2015. Brigadni general Manuel Eduardo Pérez Urdaneta je eden od petih namestnikov ministra na venezuelskem ministrstvu za notranje zadeve in pravosodje. Njegov resor zajema preventivo in javno varnost (Viceministro de prevención y Seguridad Ciudadana). Pred tem je brigadni general Pérez deloval kot direktor bolivarske državne policije. V tej vlogi je odgovoren za hude kršitve človekovih pravic, vključno z uporabo velike fizične sile nad miroljubnimi protestniki, ki jih izvajajo uradniki bolivarske državne policije pod njegovim vodstvom.
                        
                        
                           22.2.2021
                        
                     
                           55.
                        
                        
                           Douglas Arnoldo RICO GONZÁLEZ
                        
                        
                           Datum rojstva: 28. september 1969
                           Številka osebne izkaznice: V-6864238
                           Spol: moški
                        
                        
                           Direktor korpusa za znanstvene in kazenske preiskave ter kriminalistiko (Cuerpo de Investigaciones Científicas, Penales y Criminalísticas) (CICPC) od 5. februarja 2016. Pred tem je deloval kot namestnik direktorja CICPC. Odgovoren je za hude kršitve človekovih pravic s strani uradnikov CIPC pod njegovim vodstvom. V poročilu neodvisne mednarodne misije za ugotavljanje dejstev o Bolivarski republiki Venezueli je CICPC označena kot institucija, ki izvaja sistematične kršitve človekovih pravic v Venezueli.
                        
                        
                           22.2.2021“